U-I-133/14
Natisni
Opravilna št.:
U-I-133/14
Datum odločitve:
11. 6. 2014
ECLI:
ECLI:SI:USRS:2014:U.I.133.14
Akt:
Odlok o razpustitvi Državnega zbora Republike Slovenije in o razpisu predčasnih volitev v Državni zbor Republike Slovenije (Uradni list RS, št. 39/14)
Izrek:
Zahteva za oceno ustavnosti Odloka o razpustitvi Državnega zbora Republike Slovenije in o razpisu predčasnih volitev v Državni zbor Republike Slovenije (Uradni list RS, št. 39/14) se zavrže.
Evidenčni stavek:
Poslanec ni pooblaščen vložiti zahteve za oceno ustavnosti predpisa, ker jo na podlagi 23.a člena Zakona o Ustavnem sodišču vloži tretjina poslancev.
Geslo:
4.5.3.1 - Ustanove - Zakonodajni organi - Sestava - Volitve članov.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Mag. Ivan Vogrin, Ljubljana
Datum vloge:
4. 6. 2014
Vrsta odločitve:
sklep
Vrsta rešitve:
zavrženje
Dokument:
US30425
Dokument v PDF obliki:
U-I-133-14.pdf
137 KB
Prenesite datoteko
U-I-133/14-6
11. 6. 2014
SKLEP
Ustavno sodišče je v postopku, začetem z zahtevo poslanca mag. Ivana Vogrina, Ljubljana, na seji 11. junija 2014
sklenilo:
Zahteva za oceno ustavnosti Odloka o razpustitvi Državnega zbora Republike Slovenije in o razpisu predčasnih volitev v Državni zbor Republike Slovenije (Uradni list RS, št. 39/14) se zavrže.
OBRAZLOŽITEV
1. Vlagatelj izpodbija Odlok o razpustitvi Državnega zbora Republike Slovenije in o razpisu predčasnih volitev v Državni zbor Republike Slovenije, s katerim je Predsednik Republike Slovenije z 2. 6. 2014 razpustil Državni zbor in za 13. 7. 2014 razpisal predčasne volitve. Zatrjuje, da je Odlok v neskladju s 111. členom Ustave in Poslovnikom Državnega zbora (Uradni list RS, št. 92/07 – uradno prečiščeno besedilo, 105/10 in 80/13 – v nadaljevanju PoDZ-1), ker je pri določitvi datuma razpustitve parlamenta in posledično datuma nadomestnih volitev Predsednik nepravilno razlagal 111. člen Ustave in 225. člen PoDZ-1. Navaja, da bo zaradi poletnih počitnic, ko je čas dopustov in počitka, na volišča prišlo dosti manj ljudi kot sicer, saj je julij čas največje turistične sezone in čas kolektivnih dopustov.
2. Izpodbijani odlok po vsebini ureja dvoje, in sicer razpustitev Državnega zbora in razpis predčasnih volitev. V delu, ki se nanaša na predčasne volitve, gre za akt o razpisu volitev, ki je po ustaljeni ustavnosodni presoji predpis.
3. V skladu s prvim odstavkom 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – uradno prečiščeno besedilo – v nadaljevanju ZUstS) lahko vloži zahtevo za oceno ustavnosti oziroma zakonitosti predpisa ali splošnega akta, izdanega za izvrševanje javnih pooblastil, med drugimi pooblaščenimi predlagatelji tudi tretjina poslancev. Glede na to posamezni poslanec ne more vložiti zahteve za oceno ustavnosti predpisa. Zato je Ustavno sodišče zahtevo vlagatelja, ki jo je vložil kot poslanec, zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS in petega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik